
NAMAAZ PADHNE Kl FAZEELAT AUR ISKO 
CHHORD NE WAALE KA KYA HUKM HAI ? 

Taaleef : Abu Al-Hasan Al-Hindi (Hafizahullaah) 

Allaah Ta'aalaa Qur-aan Mein Bohat Saarey Muqaamaat Par Salaah 
Padhne Ki Fazeelat Bayaan Kee Hai. Un mein se kuch Zikr kar rahey hain: 

1. "Beshak Jo Log Eemaan Ke Saath (Sunnat Ke Mutaabiq) Neyk Kaam Karte 
Hain Namaazon Ko Qaayam Karte Aur Zakaat Adaa Karte Hain Unka Ajar 
Unke Rabb Ke Paas Hai Un Par Na Tou Koi Khauf Hai Na Udaasi Aur (Na Hi) 
Ghum." [Surah Al-Baqarah : 277] 

2. "(Musalmaanon) ! Tumhaara Dost Khud Allaah Hai Aur Uska Rasool Hai 
Aur Eemaan Waale Hain Jo Namaazon Ki Pabandi Karte Hain Aur Zakaat 
Adaa Karte Hain Aur Woh Rukoo (Khushu Khuzoo) Karne Waale Hain." 

[Surah Al-Maaidah : 55] 

3. "Namaaz Ki Pabandi Karo Zakaat Adaa Karo Aur Allaah Ta'aalaa Ke 
Rasool Ki Farmabardaari Mein Lagey Raho Taaki Turn Par Raham Kiya 
Jaaye." [Surah An-Noor: 56] 

4. (Logon!) "Allaah Ki Taraf Rujoo Hokar Usse Dartey Raho Aur Namaaz Ko 
Qaayam Rakho Aur Mushrikeen Mein Se Na Ho Jaao." [Ar-Room : 31] 

5. "Jo Log Allaah Ki Kitaab (Qur-aan) Ki Tilaavat Karte Hain Aur Namaaz Ki 
Paabandi Karte Hain Aur Jo Kuch Hum Ne Unko Diya Hai Us Mein Se 
Posheedah Aur Alaaniya Kharch Karte Hain Woh Aisi Tijaarat Ke 
Ummeedvaar Hain Jo Kabhi Nuqsaan Mein Na Hogi." [Faatir: 29] 

ALLAAH Kl IBAADAT SE GHAAFIL REHNE 
WAALON KA BAYAAN. 

1. Allaah Ta aalaa Ne Kaha: "Aur Jo Shaks Rahmaan Ki Yaad Say Ghaflat 
Keray Hum Us Par Ek Shaitaan Muqarrar Kar Detey Hain Wahi Uska 
Saathi (dost) Rehta Hai." [Az Zukhruf: 36] 

TAFSEER: Shaitaan se Bacho. Irshaad hota hai ke jo shakhs Allaah 
ta'aalaa ke zikr se ghaflat aur bey rughbati kare us par Shaitaan qaabu 
paaleta hai aur uska Saathi (dost) banjaata hai. [Tafseer Ibn Kaseer] 

2. Allaah ta'aalaa ka farmaan hai: "Aye Musalmaanon ! Tumhare Maal aur 
tumhari Aulaad tumhein Allaah ke Zikr se ghaafil na kardey. Aur jo koi bhi 
aisa karega (ya'ni Allaah ki ibaadat se ghaafil ho jaayega) wahi log 
Nuqsaan uthaaney waale hongey." [Al-Munafiqoon : 9] 

TAFSEER: Maal aur Daulat ki khud Supurdagi kharaabi ki jad hai. Allaah 
apne Mumin bandon ko Hukm deta hai ke woh kasrat se Allaah ka zikr kiya 
karein aur Tambeeh karta hai ke aisa na ho ke Maal aur Aulaad ki 
Muhabbat mein phaskar Allaah ke Zikr se Ghaafil ho jaaye aur Dunya ki 
Zeenat (khoobsurti) hi ko sab kuch samajh baithey apne Rabb ki itaa'at 
mein sust padjaaye, woh khud apna Nuqsaan karne waala hai. 

JAHANNAM MEIN JAANE KI EK WAJAH. 

Allaah Ta'aalaa Jahannamiyon Ke Baarey Mein Farmaata Hai Ke : 

"(Jannat Waale Jab Gunahgaaron (Jahannamiyon) Se Sawaal 
Karengey. Tumhein Dozakh Mein Kis Cheez Ne Daala Hai ? Woh 
Jawaab Dengey Ke Hum Namaazi Na The." [Al-Muddassir: 40 43] 

MUNAFIQEEN Kl TARAH NAMAAZ NA PADHO. 

Allaah Ta'aalaa Ne Kaha : 

"Beshak Munaafiq Allaah Se Chaal Baaziyan Kar Rahey Hain Aur Woh 
Unhein Is Chaal Baazi Ka Badla Deney Waala Hai Aur Jab Namaaz Ko 
Khadey Hotey Hain Tou Badi Kaahili (susti) Ki Haalat Mein Khadey Hote 
Hain Sirf Logon Ko Dikhaate Hain Aur Allaah Ki Yaad Tou Yunhi Si Baraye 
Naam Karte Hain." [Surah An-Nisaa : 142] 

FAJR AUR ISHAA KI NAMAAZ JAMAAT SE 
PADHNE KI FAZEELAT. 

Raavi-e-Hadees Usmaan Bin Affaan (Raziyallaahu Anhu), 

Rasool Allaah Ne Farmaaya: "Jis Ne Ishaa Ki Namaaz Jamaat Ke 

Saath Padhi Tou Goya (Usne) Aadhi Raat Tak Nafl Padhta Raha (Ya'ni Nafl 
Namaazein Aadhi Raat Tak Padhte Rehne Jitna Sawaab Milega) 

Aur Jis Ne Subah Ki Namaaz (Ya'ni Fajr Ki Namaaz) Jama'at Se Padhi Woh 
Goya Saari Raat Namaaz Padhta Raha." 

[Saheeh Muslim, Kitaabul-Masaajid; Abu Daawood : 555 Aur At-Tirmizee : 221] 

MUNAAFIQON PAR KAUNSI NAMAAZEIN 

BHAARI HOTI HAI ? 

Raavi-e-Hadees Abu Hurairah (Raziyallaahu A'nhu), 

Rasool Allaah (;&&) Ne Farmaaya: "Munaafiqon Par Fajr Aur Ishaa Ki 
Namaaz Se Zyaadah Aur Koi Namaaz Bhaari Nahi. 

Aur Agar Unhein Maloom Hota Ke Unka Sawaab Kitna Zyaada Hai (Aur Chal Naa 
Sakte) Tou Ghutnon Ke Bal Ghaseet Kar Aatey Aur Mera [Ya'ni Nabi ) Ka] 
Tou Iraada Hogaya Tha Ke Muazzin Se Kahun Ke Woh Takbeer Kahey, 

Phir Mai Kisi Ko Namaaz Padhaaney Ke Liye Kahoon Aur Khud Aag Ki 
Chingaariyaan Lekar Un Sabke Gharon Ko Jalaadu Jo Abhi Tak Namaaz Ke 
Liye Nahin Nikley." [Saheeh Al-Bukhaari, Hadees : 657] 

Note: Hadees Se Pata Chala Ke Fajr Aur Ishaa Ki Namaaz Munaafiqon 
Par Bhaari Hai Ya'ni Unhein Yeh Do Namaazein Padhne Mein Kaafi 
Pareshaani Hoti Hai. 

Zara Sonchiye Ke Kahin Aap Par Bhi Yeh Do (2) Namaazein Bhaari Tou 
Nahi ? Agar Haan Tou Phir Aap Ka Shumaar Bhi Munaafiqon Mein Se 
Hoga. Allaah Ki Panaah. 


NAMAAZ CHHORD NA KUFR HAI. 

Raavi-e-Hadees Buraidah (Raziyallaahu Anhu), 

Nabi (Afc) Ne Farmaaya: "Hamaare Aur Kaafiron Ke Darmiyaan 

Namaaz Ka Muaahida Hai, Tou Jis Ne Namaaz Chhordi Usne Kufr 
Kiya." [Jaami At-Tirmizee : 2621; Ibn Maajah : 1079] 

Vazaahat: Ya'ni Jab Tak Ke Woh Namaaz Padhte Rahengey Hum Un Par 
Islaam Ke Ahkaam Jaari Rakhengey, Aur Jab Namaaz Chhord Dengey Tou 
Kuffaar Ke Ahkaam Un Par Jaari Hongey. 

Kyunke Hamaare Aur Unke Darmiyaan Muaahida Namaaz Hai, Aur 
Jab Namaaz Chhord Dee Tou Goya Muaahida Khatam Hogaya. 

Nabi (;&&) Ne Farmaaya: "Is Deen Ki Asal Cheez "Islaam" Hai Aur Iska 

Sutoon (Pillar) Namaaz Hai Aur Iska Buland Tareen Martaba Wa Muqaam 
Allaah Ki Raah Mein Jihaad Kama Hai." 

[Tabaraani Kabeer; Aur Suyooti Ne Isey Jaami As-Sagheer Mein Saheeh Kaha Hai.] 

LOGON SE KIN CHEEZON KI WAJAH SE JIHAAD 

KARNA JAAEZ HAI ? 

Rasool Allaah ( ) Ne Farmaaya : 

"Mujhe Logon Se Us Waqt Tak Jung (Qitaal) Karte Rehne Ka Hukm Diya 
Gaya Hai Jab Tak Log Is Baat Ki Shahaadat Na Deney Lagein Ke Allaah Ke 

Siwa Koi Mabood-e-Barhaqq Nahi Aur Muhammad (Xsfe) Uske Bandey 
Aur Rasool Hain. 

Aur Humaare Qibley Ki Taraf Rukh (Kar Ke Ibaadat) Na Karne Lagein. 
Humaara Zabeehah Na Khaane Lagein Aur Humaare Tareeqey Ke 
Mutaabiq Namaaz Na Padhne Lagein. 

Jab Woh Yeh Sab Kuch Karne Lagengey Tou Unka Khoon Aur Unka Maal 
Humaare Oopar Haraam Hojayega. 

Magar Kisi Haq Ke Badley Inhein Woh Sab Kuch Haasil Hoga Jo Aam 
Musalmaanon Ko Haasil Hoga Aur Un Par Wahi Sab Kuch Zimmedaariyaan 
Aaid (Daali) Hongi Jo Aam Musalmaanon Par Aaid Hongi." 

[Jaami At-Tirmizee, Hadees (Saheeh) : 2608] 

RAAT Kl FARZ NAMAAZ NA PADHNE KA ANJAAM. 

Raavi-e-Hadees Samura Bin Jundab (Raziyallaahu Anhu), 

Nabi Ne Khwaab Bayaan Karte Huye Farmaaya : 

"Jis Ka Sar Paththar Se Kuchla Jaa Raha Tha Woh Qur-Aan Ka Haafiz Tha 
Magar Woh Qur-Aan Se Ghaafil Hogaya Aur Farz Namaaz Padhey Baghair 

Sojaaya Karta Tha." [Saheeh Al-Bukhaari : 1143] 

BEHTAREEN VASIYATON KA BAYAAN. 

Abu Dardaa (Raziyallaahu Anhu) Kehte Hai, 

Merey Khaleel [Ya'ni Nabi (Afc)] Ne Mujh Ko Vasiyat Kee Hai Ke Turn 

Allaah Ta'aala Ke Saath Kisi Ko Shareek Mat Kama Agarchey Turn Tukdey 
Tukdey Kardiye Jaao, Aur Jalaa Diye Jaao, Aur Farz Namaaz Ko Jaan 
Boojhkar Mat Chhord Na, Kyun Ke Jis Ne Namaaz Ko Jaan Boojhkar 
Chhorda Us Par Se Allaah Ki Panaah Uthgayi, Aur Turn Sharaab Mat Peena, 
Kyun Ke Sharaab Tamaam Buraaiyon Ki Kunji (Ya Jad) Hai." 

[Sunan Ibn Maajah : 4034, (Saheeh)] 

PAANI YA MITTI NA MILNE PAR BHI NAMAAZ 

PADHNA WAAJIB HAI. 

Imaam Shaukaani (Rahimahullaah) Ne Kaha : 

"Tehqeeq Karne Waalon Ne Is Hadees [Al-Bukhaari : 336] Se Daleel Pakdi 
Hai Ke Agar Paani Aur Mitti Donon Na Ho Tab Bhi Namaaz Waajib Hai. 

Hadees Mein Jin Logon Ka Zikr Hai Un Hone Paani Nahi Paaya Tha Phir Bhi 
Namaaz Ko Waajib Jaan Kar Adaa Kiya. Agar Unka Yeh Namaaz Padhna 

Manaa Hota Tou Nabi Zaroor Un Par Inkaar Farmaate. 

Pas Yahi Hukm Uske Liye Hai Jo Na Paani Paaye Na Mitti, Us Ke Liye 
Tahaarat Sirf Unhi Do Cheezon Se Haasil Hoti Hai. Tou Usko Namaaz Adaa 
Kama Zaroori Hua. Jamhoor Muhaddiseen Ka Yahi Fatwaa Hai." 

[Nail AI-Autaar-1, Page No.267] 

Allamah Qastalaani (Rahimahullaah) Ne Kaha : 

Hadees Mazkoora (Ya'ni Oopar Zikr Kee Gayi Hadees) Dalaalat Kar Rahi 
Hai Ke Jo Shakhs Paani Paaye Na Mitti, Woh Usi Haalat Mein Namaaz 
Padhley. [Saheeh Al-Bukhaari, Hadees : 336 Ki Tashreeh] 

AGAR NAMAAZ PADHNA BHOOL JAAYE USKA 

KYA HUKM HAI ? 

Raavi-e-Hadees Anas Bin Maalik (Raziyallaahu Anhu), 

Nabi (;&&) Ne Farmaaya: "Jo Shakhs Namaaz Ko Bhool Jaaye (Ya Sojaaye) 
Tou Woh Usey Usi Waqt Adaa Karey Jab Yaad Aajaye. 

Iske Alaavah Uska (Ya'ni Namaaz Chhordne Ka Aur) Koi Kaffaarah Nahi." 
[Sunan Abu Daawood, Hadees (Saheeh): 442] 

NAMAAZ CHHORD NE WAALE KA KYA HUKM HAI ? 

1. Al-Laalkai Ne Farmaya Ke Imaam Ahmad Ibn Hanbal Ne Farmaaya : 

"Jis Kisi Ne Salaah (Namaaz) Ko Chhorda Usne Kufr Kiya (Woh Kaafir 
Hogaya) Aur Aisa Koi Amal Nahi Hai Jis ke Chhord ne se Insaan Kaafir Hota 
Hai Siwaaye Salaah Ke. 

Aur Jis Kisi Ne Isey (Salaah/Namaaz) Chorda Woh Kaafir Hogaya Aur 
Allaah Ne Usko Qatal Kama Halaal (Jaaez) Kardiya Hai." 

[Sharh Usui Itiqad Ahl As-Sunnah Wa Al-Jama'ah, Vol. 1/179] 

2. Al-Aajuri Ne Farmaya Ki "Ibn Mukhallid Ne Kaha Ki Abu Dawood Ne 
Riwayat Kiya Hai Ki Imaam Ahmad Ne Kaha Ki 

'Agar Kisi Ne Kaha Ki "Mai Salaah Nahi Padhunga" Toh Woh Kaafir Hai." 

[Ash-Shariyyah, Pg. 136] 

3. Ibn Hazm Ne Kaha Ki "Umar Ibn Khattaab, Abdur-Rahman Ibn 'Awf, 
Muadh Ibn Jabal, Abu Hurairah Aur Doosre Sahaabah (Raziyallaahu Anhum) 

Se Ye Baat Aayi Hai Ke, 

Jis Kisi Ne Ek Salaah Ko Chhorda Uske Waqt Khatam Hone Tak Toh 
Woh Murtadd (Kaafir) Bangaya. Aur Hum ne Kisi Ko Is Baat Me Doosri 
Raaye Rakhte Hue Nahi Paaya. [Al-Munthiri in At-Targhib Wa At-Tarhib] 

4. Ibn Hazm Ne Farmaaya: "Sahaabah Ki Ek Jamaat Aur Unke Ba'd Ke 
Taba'een Yeh Eemaan Rakhte The Ki, 

Jis Kisi Ne Jaan Booj Kar Ek Salah Ko Uske Mukharrarah Waqt Hojane 
Tak Nahi Pardha Toh Woh Kaafir Hogaya. Aur Yehi Aqeedah Rakhne 
Waalon Mein Se 'Umar Ibn Khattaab, 'Abdur-Rahman Ibn 'Awf, Muadh Ibn 
Jabal, Abu Hurairah Aur Abu Dardah (Raziyallaahu Anhum). 

Aur Doosre Ulamaa Jo Yeh Soch Rakhte The Usme Se Ahmad Ibn Hanbal, 
Ishaaq Bin Rahwai, Abdullaah Ibn Mubaarak, An-Nakhli, Al-Haakim Ibn 
Utaibah, Abu Ayyub As-Sakhtiyaani, Abu Dawood At-Tayaalisi, Abu Bakr Bin 
Abi Shaibah, Zubair Ibn Harb The." [SahTh At-TarghTbi Wat-TarhTbi, Pg. 235] 

5. Ibn Usaimeen Ne Kaha : 

Umar Bin Khattaab (Raziyallaahu Anhu) Ne Kaha: "Namaaz Chhord Ne Waale 
Ka Islaam Mein Koi Hissa Hai Hi Nahi." 

[Source: Bey Namaazi Ka Shar'ee Hukm In Urdu, Pg No.17] 

Aur Jab Yeh Baat Vaazih Hogayi Ke Namaaz Chhord Ne Waala Kaafir 
Hai Tou Us Par Murtaddon Ke Ahkaam Naafiz Hongey, Un Mein Se 
Kuch Neechey Zikr Kiye Gaye Hain: 

1. Usse Shaadi Biyaah Kama Durust Nahi Hai Agar Bey Namaazi Hi Ki 
Haalat Mein Uska Aqad Hojaaye Tou Yeh Nikaah Baatil Hai. Uske Liye 
Beewi Halaal Nahi Hogi Isliye Ke Allaah Ta'aalaa Ne Muhaajir Auraton Ke 
Baarey Mein Farmaaya : 

"Agar Woh Tumhein Eemaandaar Maloom Ho Tou Ab Unhein Kaafir Ki Taraf 
Waapas Na Karo Yeh Unke Halaal Nahi Aur Na Woh Inke Liye Halaal Hai." 

[Al-Mumtahinah:10] 

2. Agar Aadmi Aqad Ho Jaaney Ke Ba'd Namaaz Chhordey Tou Nikaah 
Fuskh Ho Jaayega Uske Liye Beewi Halaal Nahi Hogi Jis Ki Daleel Oopar Zikr 
Kee Gayi Aayat Hai. 

Ahle ILm Ke Nazdeek Ma'roof Tafseel Ke Etebaar Se Ke Namaaz Chhord Na 
Dukhool Se Pehle Hai Ya Ba'd Mein. 

3. Us Bey Namaazi Ki Zubah Kee Huyi Cheez Nahi Khaayi Jaasakti Hai 
Kyun? Isliye Ke Liye Woh Haraam Hai. Aur Agar Yahoodi Ya Nasraani 
Zubah Kare Tou Uski Zubah Kee Huyi Cheez Khaana Hamaare Liye Halaal 
Hai. Tou Is Bey Namaazi Ka Zabeehah Yahooodi Aur Nasraani Ke Zabeehah 
Se Buraa Hai. Allaah Ki Panaah. 

4. Uske Liye Makkah Mein Ya Uske Hudood-e-Haram Mein Daakhil Hona 
Durust Wa Jaaez Nahi Hai Isliye Ke Allaah Ta'aalaa Ka Farmaan Hai: 

"Aye Eemaan Waalon! Beshak Mushrikeen Bilkul Naapaak Hai Woh Is Saal 
Ke Ba'd Masjid-e-Haraam Me Paas Bhi Na Bhatakney Paaein." 

[At-Taubah:28] 

5. Agar Uske Qareebi Rishtedaaron Mein Kisi Ki Maut Hojaaye Tou 
Meeraas (Viraasat//lnheritance) Mein Uska Koi Hissa Nahi Hai. Agar 
Koi Aadmi Aisa Ladka Chhord Kar Marjaaye Jo Bey Namaazi Ho (Marne 
Waala Insaan Namaazi Tha Aur Beta Bey Namaazi Hai) Aur Ek Aisey Chacha 
Ke Ladkey Se Jo Door Ki Qaraabat Daari Rakhta Ho Tou Kaun Uska Waaris Hoga ? 

(Jawaab): Uska Chachazaad Bhaai Waaris Hoga Na Ke Uska Beta Isliye Ke 

Nabi (Xsfc) Ka Farmaan Hai Jisey Usaamah Bin Zaid (Raziyallaahu Anhu) Ne 

Rivaayat Kiya Hai Ke: "Musalmaan Ka Waaris Kaafir Nahi Hosakta Hai Aur 
Na Hi Kaafir Ka Waaris Musalmaan Hosakta Hai." 

[Saheeh Muslim : 4140 or 1614 a] 

Aur Rasool Allaah Ka Yeh Farmaan Bhi Hai Ke: "Muqarrarah Hissey 
Haqdaaron Ko Do Aur Jo Bach Jaaye Woh Sab Se Qareebi Rishtedaar 
Rakhney Waale Mard Ke Liye Hai." [Saheeh Muslim : 4141 or 1615 a] 

Aur Yeh Ek Misaal Hai Aur Yahi Tamaam Waarison Par Laagu Hoga. 

Page 10 of 11 





To download Islaamic PDFs, search Ibn Aadam Archive on Google. 

6. Bey Namaazi Ko Marney Ke Ba'd Na Ghusl Diya Jaayega Na Hi Kafan 
Aur Na Uski Namaaz Janaazah Padhi Jaayegi Aur Na Hi Musalmaanon 
Qabristaan Mein Dafan Kiya Jaayega. Tab Uske Saath Kya Sulook Kiya 
Jaayega ? 

Usko Sehraa (Desert) Mein Ley Jaakar Gadaa Khodkar Usi Kapdey Mein Hi 
Dafan Kardiya Jaayega Isliye Ke Iski Koi Hurmat Nahi Hai Aur Is Wajah Se 
Kisi Ke Liye Durust Nahi Hai Ke Uske Paas Kisi Bey Namaazi Ki Maut Ho 
Jaaye Aur Usey Uske Bey Namaazi Hone Ka llm Ho Usey Namaaz Janaazah 
Ke Liye Musalmaanon Ke Paas Laaye. 

7. Uska Hashar Qiyaamat Ke Din Kufr Ke Sardaaron Firaun, Haamaan, 
Qaaroon Aur Abi Bin Khalaf Ke Saath Hoga. Allaah Ki Panaah. Aur 
Jannat Mein Nahi Daakhil Hoga Aur Uske Ahl Wa Ayaal (Ghar Waalon) 
Mein Se Kisi Ke Liye Munaasib Nahi Hai Ke Uske Liye Rahmat Aur Maghfirat 
Ki Duaa Karein. Kaafir Hone Ki Wajah Se Iska Mustahaq Nahi Hai Isliye Ke 
Allaah Ta'aalaa Ka Farmaan Hai : 

"Nabiyon Ko Aur Doosre Musalmaanon Ko Jaaez Nahi Ke Mushrikeen Ke 
Liye Maghfirat Ki Duaa Maangein Agarchey Woh Rishtedaar Hi Hon Is Amar 
Ke Zaahir Ho Jaaney Ke Ba'd Ke Yeh Log Jahannami Hain." [At-Taubah : 113] 

Biraadraan-e-lslaam! Mas-Ala Intehaai Khatarnaak Hai Aur Afsos Ka 
Muqaam Hai Ke Kuch Log Is Silsiley Mein Susti Aur Kaahili Se Kaam Letey 
Hain Aur Bey Namaaziyon Ko Gharon Mein Rehne Detey Hain Aur Yeh Na 
Jaaez Hai. 

Source : [Ibn Usaimeen Ki Kitaab Bey Namaazi Ka Shar'ee Hukm, Urdu Pg No. 19-22] 

